Broj: 711-I-1843-M-133/21-02-17

Zagreb, 21 listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Mate Frankovića, zastupnika u Hrvatskom saboru i gradonačelnika Grada Dubrovnika,** za davanjem mišljenja Povjerenstva, na 146. sjednici, održanoj 21. listopada 2021.g., daje sljedeće

**MIŠLJENJE**

**I. U odnosu na dopuštenost obavljanja funkcije direktora trgovačkog društva TUP d.d. istodobno s obnašanjem dužnosti člana Gradskog vijeća Grada Dubrovnika, mjerodavne su odredbe Zakona o lokalnim izborima o nespojivim dužnostima, za čije je tumačenje nadležno Ministarstvo pravosuđa i uprave.**

**II. Obzirom da Grad Dubrovnik u trenutku imenovanja prema sadržaju mišljenja neće biti vlasnik dionica trgovačkog društva TUP d.d., u situaciji imenovanja člana uprave (direktora) navedenog trgovačkog društva ne primjenjuje se odredba članka 15. stavka 2. ZSSI-a, odnosno skupština društva o tom imenovanju ne odlučuje povodom prijedloga Gradskog vijeća Grada Dubrovnika.**

Obrazloženje

 U Povjerenstvu je 18. listopada 2021. pod brojem 711-U-5089-M-133/21-01-3 zaprimljen zahtjev za mišljenjem dužnosnika Mate Frankovića, zastupnika u Hrvatskom saboru i gradonačelnika Grada Dubrovnika, povodom kojeg se vodi predmet broj M-133/21.

Člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Mato Franković povodom obnašanja dužnosti zastupnika u Hrvatskom saboru, odnosno gradonačelnika Grada Dubrovnikaobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je Grad Dubrovnik vlasnik 80% dionica trgovačkog društva UTD Ragusa d.d. te da je navedeno društvo u postupku otkupa vlasništva nad 100% dionica trgovačkog društva TUP d.d., koje će nakon toga nastaviti samostalno poslovati.

Dužnosnik traži mišljenje Povjerenstva može li član Gradskog vijeća Grada Dubrovnika biti imenovan na funkciju direktora trgovačkog društva TUP d.d., te nastaviti obnašati javnu dužnost člana Gradskog vijeća Grada Dubrovnika.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.), propisane su nespojive dužnosti s istodobnim obnašanjem dužnosti člana predstavničkog tijela jedinice lokalne i područne (regionalne) samouprave. Navedenom zakonskom odredbom propisano je da član predstavničkog tijela jedinice lokalne i područne (regionalne) samouprave istodobno ne može biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela.

U ovome se slučaju radi o dvojbi koja se odnosi na dopuštenost obavljanja funkcije direktora trgovačkog društva TUP d.d., čiji će jedini vlasnik nakon dovršetka procesa otkupa dionica biti trgovačko društvo UTD Ragusa d.d, koje je u većinskom vlasništvu Grada Dubrovnika, istodobno s obnašanjem dužnosti člana predstavničkog tijela jedinica lokalne samouprave.

Naime, član predstavničkog tijela jedinica lokalne samouprave nije dužnosnik iz članka 3. ZSSI-a, koja određuje krug dužnosnika u smislu odredbi tog Zakona te ga u obnašanju ove dužnosti ne obvezuju zabrane i ograničenja propisane odredbama ZSSI-a. Međutim, obzirom da članove predstavničkih tijela jedinica lokalne samouprave izabiru građani na mandatno razdoblje od četiri godine, kao i imajući u vidu ovlasti tog tijela u donošenju općih akata i proračuna navedenih jedinica, radi se o drugoj javnoj dužnosti izvan kruga dužnosti propisanih u članku 3. ZSSI-a.

U pogledu dopuštenosti obavljanja funkcije direktora trgovačkog društva TUP d.d. za vrijeme članstva u Gradskom vijeću Grada Dubrovnika, mjerodavne su odredbe Zakona o lokalnim izborima, u dijelu kojim su propisane o nespojive dužnosti, iz kojih proizlazi da član Gradskog vijeća Grada Dubrovnika ne može istodobno biti u upravi onog trgovačkog društva koje je u vlasništvu jedinice ili u kojem jedinica ima većinski paket dionica ili udjela.

Imajući u vidu da je za primjenu odredbi Zakona o lokalnim izborima nadležno Ministarstvo pravosuđa i uprave, dužnosnik se može obratiti navedenom državnom tijelu za pitanje dopuštenosti obnašanja dužnosti člana Gradskog vijeća Grada Dubrovnika te istodobnog obavljanja funkcije direktora trgovačkog društva TUP d.d. sa stajališta odredbi navedenog Zakona.

Nadalje, odredba članka 15. stavka 2. ZSSI-a primjenjuje se u situaciji kada skupština trgovačkog društva odlučuje o imenovanju člana uprave (direktora) trgovačkog društva u kojem jedinica lokalne samouprave ima dionice ili udjele u vlasništvu (kapitalu društva).

Obzirom da to ovdje nije slučaj, jer prema navodima dužnosnika Grad Dubrovnik u trenutku imenovanja neće biti vlasnik dionica trgovačkog društva TUP d.d., u koje bi se imenovao član Gradskog vijeća Grada Dubrovnika, već drugo trgovačko društvo UTD Ragusa d.d., u kojem je Grad većinski imatelj dionica, ne primjenjuje se odredba članka 15. stavka 2. ZSSI-a.

Iz navedenog razloga odluci o imenovanju direktora trgovačkog društva TUP d.d. ne treba prethoditi prijedlog predstavničkog tijela jedinice lokalne samouprave, odnosno Gradskog vijeća Grada Dubrovnika.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mato Franković, elektronička dostava
2. Objava na internetskoj stranici Povjerenstva
3. Pismohrana